Τόστικ Γκόντουινσον

Κόμης της Νορθούμπριας

Το 1051 ο πατέρας του Γκόντουιν εξορίστηκε με όλα τα παιδιά του από την Αγγλία ύστερα από σύγκρουση με τον βασιλιά Εδουάρδο τον Εξομολογητή, κατέφυγαν στην αυλή του κόμητος της Φλάνδρας, επανήλθαν την επόμενη χρονιά στην Αγγλία (1052) αναγκάζοντας με την βία τον βασιλιά να τους αποκαταστήσει. Τρία χρόνια αργότερα (1055) ο Τόστικ έγινε κόμης της Νορθούμπριας μετά τον θάνατο του κόμη Σίουαρντ. 
Η ηγεμονία του στην Νορθούμπρια ήταν πολύ δύσκολη, σύντομα έγινε μισητός από την άρχουσα τάξη της κομητείας οι οποίοι ήταν απόγονοι των Δανών και των Αγγλοσαξόνων εισβολέων. Ο Τόστικ κατηγορήθηκε ότι κυβέρνησε με μεγάλη βιαιότητα και για τον θάνατο πολλών επιφανών ευγενών την περίοδο 1063 - 1064 όπως ο Γκαμάλ γιος του Όρμ και ο Ουλφ γιος του Ντόλφιν.  Τα Χρονικά του Εδουάρδου αναφέρουν ότι "διέλυσε τους βόρειους βαρβάρους με την καταπιεστική ηγεμονία του".
Βρισκόταν συχνά στην αυλή του Εδουάρδου του εξομολογητή ο οποίος του ζητούσε να αναλάβει την ηγεσία του στρατού για τις επιδρομές εναντίον των Σκωτσέζων αλλά εκείνος το αρνήθηκε επειδή ο βασιλιάς τους ήταν προσωπικός του φίλος. Η αντιπάθεια επιπλέον που του είχε ο λαός της Νορθούμπριας δεν του επέτρεψε να συγκεντρώσει τα απαιτούμενα χρήματα επειδή αρνήθηκαν να πληρώσουν τους φόρους, οι κάτοικοι της Νορθούμπριας Δανοί στην πλειοψηφία στην καταγωγή τους είχαν διαφορετική νοοτροπία από τους κατοίκους της νότιας Αγγλίας, δεν είχαν αποκτήσει ποτέ νότιο κυβερνήτη και δεν είχαν συνηθίσει να πληρώνουν υψηλούς φόρους. Ο Τόστικ πραγματοποιούσε συνεχείς επιδρομές στην Ουαλία από τα βόρεια την ίδια στιγμή που ο αδελφός του Χάρολντ εισέβαλε στην περιοχή από τα νότια, οι επιδρομές απαιτούσαν πολλά χρήματα που δεν μπορούσε να συγκεντρώσει γι'αυτό ο Τόστικ απάντησε με την χρήση Δανών μισθοφόρων.

Ανατροπή

Στις 3 Οκτωβρίου 1365 οι ευγενείς του Γιορκσάιρ κατέλαβαν με την βία την Γιορκ, δολοφόνησαν τους αυλικούς και τους οπαδούς του Τόστικ, ο ίδιος κηρύχτηκε έκπτωτος και εξελέγη νέος κόμης από τους ευγενείς ο Μόρκαρ, μικρότερος αδελφός του Έντουιν, κόμητος της Μερκίας. Οι εξεγερμένοι ευγενείς ενώθηκαν στο Νορθάμπτον με τον κόμη Έντουιν και στην συνέχεια βάδισαν προς το Λονδίνο προκειμένου να συναντήσουν τον βασιλιά Εδουάρδο τον Εξομολογητή και να του δηλώσουν τα αιτήματα τους σχετικά με την αντικατάσταση του Τόστικ με τον Μόρκαρ. Ο Χάρολντ αδελφός του Τόστικ απεστάλη προκειμένου να διαπραγματευτεί μαζί τους, ο Χάρολντ μετά από πολλές συνομιλίες κατανόησε ότι είναι αδύνατο με οποιονδήποτε τρόπο να εξακολουθήσει ο αδελφός του Τόστικ να είναι κόμης της Νορθούμπριας, επέστρεψε στην Οξφόρδη όπου στις 28 Οκτωβρίου συγκλήθηκε το βασιλικό συμβούλιο. 
Ο Χάρολντ εισηγήθηκε στον βασιλιά να δεχτεί τα αιτήματα των επαναστατών, ο Τόστικ κηρύχθηκε παράνομος επειδή αρνήθηκε να υπακούσει στην εντολή του βασιλιά να αποχωρήσει από την Νορθούμπρια, η κατάσταση αυτή έφερε ένταση ανάμεσα στα δυο αδέλφια επειδή ότι ο Τόστικ πάνω στην οργή του κατηγόρησε τον Χάρολντ ότι υποκίνησε τους επαναστάτες. Υπάρχουν αμφιβολίες σχετικά με τον βαθμό που ήθελε ο Χάρολντ να στραφεί εναντίον του Τόστικ, το βέβαιο είναι ότι ο Χάρολντ ήθελε οπωσδήποτε την ενότητα της Αγγλίας μπροστά στον μεγάλο κίνδυνο να δεχτεί επίθεση από τον Γουλιέλμο τον Κατακτητή ο οποίος είχε δηλώσει επίσημα ότι είναι διάδοχος του Αγγλικού θρόνου, μπροστά στην ανάγκη της ενότητας ο Χάρολντ δεν δίστασε να συγκρουστεί ακόμα και με τον ίδιο τον αδελφό του. 
Ο Τόστικ με την οικογένεια του κατέφυγε στον κουνιάδο του Βαλδουίνο Ε΄ της Φλάνδρας με προορισμό να προχωρήσει σε συμμαχία με τον Γουλιέλμο, ο Βαλδουίνος του παρήχε πολλά πλοία και στρατό για να του προσφέρει την βοήθεια του, τον Μάιο του 1066 στρατοπέδευσε στην Νήσο του Γουάιτ για να συγκεντρώσει χρήματα και προμήθειες. Ξεκίνησε τις επιδρομές στο Σάντουιτς αλλά αναγκάστηκε να υποχωρήσει όταν ο βασιλιάς Χάρολντ έστειλε στόλο, μετακινήθηκε βόρεια και μετά από μια αποτυχημένη προσπάθεια να κερδίσει την υποστήριξη του αδελφού του Γκύρθ ξεκίνησε νέες επιδρομές στο Νόρφολκ και στο Λινκολνσάιρ. Ο κόμης Έντουιν της Μερκίας και ο αδελφός του Μόρκαρ τον συνέτριψαν, ο Τόστικ κατέφυγε στην συνέχεια στον αδελφικό του φίλο Μάλκολμ Γ΄ της Σκωτίας όπου πέρασε το καλοκαίρι του 1066.
Στην συνέχεια συναντήθηκε με τον Χάραλντ Χαράλντα τον οποίο έπεισε να επιτεθεί στην Αγγλία αφού πρώτα του υπενθύμισε τα δικαιώματα που είχε για την διαδοχή του στον θρόνο, ο Τόστικ απέπλευσε από το Χάμπερ και στην συνέχεια κατόρθωσε να νικήσει τον Έντουιν και τον Μόπρκαρ στην Μάχη του Φούλφορντ.

Θάνατος στην μάχη του Στάμφορντ Μπριτζ

Ο στρατός του Χάραλντ Χαράλντα επιτέθηκε στην Γιορκ και στην συνέχεια μετέβη για να συγκεντρώσει προμήθειες στο Στάμφορντ Μπριτζ, ένα κομβικό σημείο από δρόμους και ποτάμια. Ο Άγγλος βασιλιάς Χάρολντ Γκόντουινσον βάδισε από το Λονδίνο στις 25 Σεπτεμβρίου 1066 αιφνιδιάζοντας τον Τόστικ και 6.000 από τους άντρες του οι οποίοι είχα μόνο τον προσωπικό τους οπλισμό ενώ οι άντρες του Άγγλου βασιλιά ήταν βαριά οπλισμένοι, στην μάχη του Στάμφορντ Μπριτζ που ακολούθησε ο Τόστικ, ο Χάραλντ και οι περισσότεροι από τους άντρες τους σκοτώθηκαν. Οι δυο γιοι του Τόστικ Σκάλι Τόστισον και Κέτιλ Τόστισον δραπέτευσαν για την Νορβηγία ενώ η χήρα του παντρεύτηκε σε δεύτερο γάμο της τον Βελφ της Βαυαρίας.  Ο θρίαμβος του Χάρολντ Γκόντουνισον απέναντι στον αδελφό του δεν κρατήσει για πολύ, σε 19 μέρες θα ηττηθεί και ο ίδιος και θα σκοτωθεί στην Μάχη του Χέιστινγκς με την οποία η Αγγλία θα κατακτηθεί από τους Νορμανδούς υπό τον δούκα τους Γουλιέλμο τον Κατακτητή που θα ιδρύσει την νέα Αγγλική δυναστεία.